Vagyonos mallakastrai földbirtokoscsalád sarja volt, apja, Kamber Belishova I. Zogu albán király idején az albán nemzetgyűlés tagja volt. Tanulmányait az 1930-as évek végén a tiranai Anyakirálynő Lányintézetben végezte, ahol ápolónői képzésben részesült. Mindössze tizennégy évesen csatlakozott a kommunista mozgalomhoz, saját bevallása szerint Makszim Gorkij "Az anya" című művének hatására. 1944-ben már az Antifasiszta Ifjúsági Tanács titkári tisztét töltötte be. Ugyanazon év őszén a második világháborúban harcoló partizánként megsérült, egyik szemét elveszítette, ezt követően a szövetségesek egy bari tábori kórházba evakuálták kezelésre.